SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 329

**2022. gada 19. oktobrī plkst. 10.00**

Daļēji attālināta sēde videokonferences formātā

Sēdē piedalās:

*komisijas locekļi:*

**Juris Rancāns – komisijas priekšsēdētājs**

**Edvīns Šnore – komisijas priekšsēdētāja biedrs**

**Ainārs Bašķis – komisijas sekretārs**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins *– Iekšlietu ministrijas parlamentārais sekretārs***

**Zenta Tretjaka**

**Atis Zakatistovs *– Finanšu ministrijas parlamentārais sekretārs***

*Uzaicinātās personas:*

* Aizsardzības ministrijas valsts sekretārs **Jānis Garisons**
* Aizsardzības ministrijas parlamentārā sekretāre **Baiba Bļodniece**
* Aizsardzības ministrijas pārstāvji
* Nacionālo bruņoto spēku (NBS) pārstāvji
* Militārās izlūkošanas un drošības dienesta pārstāvis
* Tieslietu ministrijas Valststiesību departamenta direktore **Sanita Armagana**
* Tieslietu ministrijas pārstāvji
* Veselības ministrijas Veselības aprūpes departamenta Ārstniecības kvalitātes nodaļas vadītājs **Valdis Miķelsons**
* Veselības ministrijas pārstāvji
* Iekšlietu ministrijas Personāla vadības un administratīvais departamenta direktore **Daiga Piebalga**
* Iekšlietu ministrijas pārstāvji
* Labklājības ministrijas Sociālo pakalpojumu un invaliditātes pakalpojumu departamenta vecākā eksperte **Ruta Veidliņa**
* Labklājības ministrijas pārstāvji
* Izglītības un zinātnes ministrijas Augstākās izglītības, zinātnes un inovāciju departamenta direktora vietniece augstākās izglītības jomā **Dace Jansone**
* Izglītības un zinātnes ministrijas pārstāvji
* Tiesībsarga vietniece **Ineta Piļāne**
* Latvijas Republikas Ģenerālprokuratūras prokurors **Salvis Rūtiņš**
* Latvijas Darba devēju konfederācijas pārstāvis
* Latvijas Studentu apvienības pārstāvis

Saeimas deputāti **Jānis Dombrava** un **Vita Anda Tērauda**

**Saeimas Juridiskā biroja vadītāja Dina Meistere un vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Egita Kalniņa, Inese Silabriede, Māris Veinalds un Brenda Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

1. **Valsts aizsardzības dienesta likums (1634/Lp13) 2. lasījums, steidzams.**
2. **Grozījumi Valsts un pašvaldību institūciju amatpersonu un darbinieku atlīdzības likumā (1635/Lp13) 2. lasījums, steidzams.**
3. **Grozījumi Oficiālās elektroniskās adreses likumā (1636/Lp13) 2. lasījums, steidzams.**
4. **Grozījums Nacionālo bruņoto spēku likumā (1637/Lp13) 2. lasījums, steidzams.**
5. **Grozījums Militārpersonu izdienas pensiju likumā (1638/Lp13) 2. lasījums, steidzams.**
6. **Grozījumi Militārās disciplināratbildības likumā (1639/Lp13) 2. lasījums, steidzams.**
7. **Grozījumi likumā "Par valsts sociālo apdrošināšanu” (1640/Lp13) 2. lasījums, steidzams.**
8. **Grozījums Administratīvo sodu likumā par pārkāpumiem pārvaldes, sabiedriskās kārtības un valsts valodas lietošanas jomā (1641/Lp13) 2. lasījums, steidzams.**
9. **Grozījums likumā "Par valsts pensijām” (1642/Lp13) 2. lasījums, steidzams.**
10. **Grozījumi Militārā dienesta likumā (1643/Lp13) 2. lasījums, steidzams.**
11. **Grozījums Pacientu tiesību likumā (1644/Lp13) 2. lasījums, steidzams.**

J.Rancāns atklāj komisijas sēdi, konstatē tiešsaistē esošos komisijas locekļus; komentē izskatāmo sēdes darba kārtību. Informē, ka likumprojektam “Valsts aizsardzības dienesta likums” (turpmāk – VADL) uz otro lasījumu ir saņemti 102 priekšlikumi, bet uz pārējiem paketes likumprojektiem – kopskaitā 20. Atzīmē, ka VADL saņemtie Saeimas Juridiskā biroja (turpmāk – JB) priekšlikumi ir sarežģīti un garāku diskusiju prasoši. Atgādina iepriekšējā dienā notikušo komisijas izbraukuma sēdi Ādažu militārajā bāzē, kur šis jautājums tika apspriests ar Aizsardzības ministrijas (turpmāk – AM) un NBS pārstāvjiem, kā rezultātā AM pārstāvji apliecināja 2 nedēļu termiņa nepieciešamību precizējošu priekšlikumu izstrādei.

J.Rancāns atzīmē, ka šobrīd, izskatot iesniegtās priekšlikumu redakcijas, komisijai nav tehniski iespējams iekļauties laikā, lai varētu sagatavot likumprojektu izskatīšanai rītdienas Saeimas sēdei. Aicina komisiju izlemt turpmāko rīcību ar izskatāmajiem likumprojektiem. Ierosina deputātiem un atbildīgo ministriju pārstāvjiem izteikties par iespēju likumprojektu paketi izslēgt no rītdienas Saeimas sēdes darba kārtības. Uzskata, ka šajā situācijā turpmākais darbs ar VADL ir jāuztic 14. Saeimas deputātiem.

I.Klementjevs atzīmē, ka iesniegtais VADL likumprojekts jau sākumā nebija līdz galam izstrādāts, norāda uz vairākām nepilnībām, tostarp, alternatīvā dienesta regulējuma trūkumu. Akcentē, ka no esošajiem komisijas locekļiem jaunās Saeimas sastāvā ir pārvēlēti tikai 3, tādēļ nav pareizi komisijai šobrīd izskatīt VADL, bet šo pienākumu uzticēt jaunajam deputātu sastāvam. Atzīmē, ka būs arī jauni ministri.

A.Latkovskis norāda uz iespējamām problēmām valsts prezidentam gadījumā, ja šo likumu vajadzēs atgriezt caurlūkošanai Saeimā, jo balsojumā par likumprojekta steidzamību bija “lielā” steidzamība. Aicina komisiju ņemt vērā arī šo aspektu.

E.Šnore vēlas uzklausīt AM administratīvās un politiskās vadības viedokli par laiku, kāds nepieciešams priekšlikumu precizēšanai un saskaņošanai ar JB.

J.Garisons informē, ka pirmdien ir notikusi tikšanās ar JB. Atzīmē, ka precizējumu saskaņošanai vajag 2 nedēļas, lai sadarbībā ar JB izstrādātu atbilstošas redakcijas. Atzīmē arī iespējamo problemātiku saistībā ar citu ministriju kompetencēm: Tieslietu ministrijai (turpmāk – TM) par garantijas līdzekļu fondu, arī Labklājības ministrijai (turpmāk – LM) var būt viedoklis attiecībā uz likumprojektu normu precizējumiem.

B.Bļodniece atzīmē, ka iesniegto priekšlikumu skaits nav rādītājs likumprojekta kvalitātei. Uzskata, ka likumprojekta izskatīšanu nedrīkst atlikt, tas ir valsts drošības interešu jautājums. Apliecina AM pārstāvju gatavību strādāt ar šo likumprojektu maksimālajā režīmā. Atzīmē, ka JB iebildumu pamatā ir nevis juridiski, bet politiski jautājumi, par kuriem ir jālemj komisijai. Likumam ir jāstājas spēkā 2023. gada 1. janvārī, diskusiju nedrīkst atlikt.

Uzskata, ka 13. Saeimas pilnvaru laiks vēl ir pietiekams, lai pieņemtu VADL.

J.Rancāns informē, ka ir palikusi tikai nedēļa, kuras laikā nav iespējams paspēt pabeigt darbu ar šo likumprojektu paketi.

A.Latkovskis pauž uzticību J.Garisona piedāvātajam turpmākā darba modelim sadarbībā ar JB. Informē, ka JB priekšlikumos ir daudz ieteikumi izvērtēt un apsvērt piedāvātās normas; šie ir jautājumi, kuros JB nevar formulēt precīzu dispozīciju, tur nepieciešami politiski lēmumi. Uzskata, ka ir nepieciešams 2 nedēļu laiks precīzu redakciju izstrādei.

Atzīmē arī likumprojekta nepietiekamo izvērtējumu tā ietekmei uz valsts budžetu. Jautājums ir nevis par aizsardzības budžetu, bet citu iesaistīto ministriju budžetiem. Jābūt skaidrībai, vai šādi līdzekļi ir paredzēti.

J.Rancāns dod vārdu Finanšu ministrijas pārstāvim.

A.Zakatistovs aicina nesasteigt darbu pie likumprojekta.

J.Rancāns dod vārdu TM pārstāvjiem.

S.Armagana TM vārdā informē, ka darba grupā tika izvērtēti administratīvo sodu jautājumi. Uzskata, ka likumprojektā šai jomā nepieciešami uzlabojumi. Aicina ar lielu rūpību strādāt pie tā.

J.Rancāns dod vārdu Veselības ministrijas (turpmāk – VM) pārstāvjiem.

V.Miķelsons informē, ka VM konceptuāli atbalsta izskatāmo likumprojektu paketi, bet aktuāli ir risināt jautājumu par piekļuvi ārstniecības reģistru datiem, deleģējumu iestādēm šos datus izmantot.

J.Rancāns dod vārdu Iekšlietu ministrijas (turpmāk – IeM) pārstāvjiem.

D.Piebalga informē, ka IeM nav iesniegusi savus priekšlikumus, bet IeM pārstāvjiem būs komentāri saistībā ar citu subjektu iesniegtajiem priekšlikumiem, kuri skar IeM kompetences jomas. Nav iebildumu, ja darbu pie likumprojektiem turpina šodien.

J.Rancāns dod vārdu LM pārstāvjiem.

R.Veidliņa LM vārdā informē, ka ministrijai nav iebildumu pret likumprojektu izskatīšanu šodienas sēdē.

J.Rancāns dod vārdu Izglītības un zinātnes ministrijas (turpmāk – IZM) pārstāvjiem.

D.Jansone IZM vārdā informē, ka ministrija neiebilst pret diskusiju par likumprojektiem šodien, tāpat nav iebildumu pret izskatīšanas atlikšanu uz vēlāku laiku.

J.Rancāns dod vārdu Tiesībsarga pārstāvjiem.

I.Piļāne atzīmē, ka likumprojektā nav atrisināti daudzi konceptuāli jautājumi, kas norādīti biroja rakstiskajā atzinumā. Uzskata, ka šajā gadījumā steidzamība nav pieļaujama.

J.Rancāns dod vārdu JB pārstāvjiem.

D.Meistere informē par JB iesniegtajiem priekšlikumiem, kuros ietverti daudzi konceptuāli jautājumi. Uzskata, ka par šiem jautājumiem produktīvāks būtu darbs darba grupā.

Akcentē, ka jautājums par to, vai šis jautājums ir jāizskata šajā Saeimā vai nākamajā, ir politiskās izšķiršanās jautājums.

J.Rancāns aicina komisijas deputātus izteikties par likumprojektu virzību.

E.Šnore uzskata, ka komisijai vajadzētu sākt VADL izskatīšanu jau šodien, to izdiskutēt iespēju robežās.

J.Rancāns neatbalsta E.Šnores ierosinājumu, jo 14. Saeimas komisijai vienalga vajadzēs atgriezties pie jau notikušas diskusijas. Jautā JB viedokli.

D.Meistere atgādina, ka vēl ir palikušas tikai 2 Saeimas sēdes. Uzskata, ka šis ir jautājums, kurš steidzamības kārtībā vispār nav izskatāms. Likumprojekts šobrīd nav sagatavots tādā līmenī, lai to varētu pieņemt kā steidzamu. Daļēju diskusiju par saņemtajiem priekšlikumiem uzskata par nelietderīgu, jo pabeigt to varēs tikai nākamās Saeimas sastāvs.

*Notiek diskusija par procedūras jautājumiem.*

D.Meistere informē, ka šobrīd visa VAD likumprojektu pakete ir iekļauta Saeimas 20. oktobra sēdes darba kārtībā, par ko tika nolemts vienlaikus ar balsojumu par steidzamību. Ja komisija neiesniedz kvalitatīvu tabulu izskatīšanai rītdienas Saeimas sēdē, tad likumprojektu izskatīšana ir jāizslēdz no sēdes darba kārtības.

D.Meistere uzsver, ka visi likumprojekti jau ir Saeimā atbalstīti pirmajā lasījumā, tādēļ nebūs problēmu 14. Saeimai šo darbu turpināt. Izskaidro arī, ka šajā gadījumā pietiek ar komisijas lūgumu izslēgt likumprojektu izskatīšanu no konkrētās sēdes darba kārtības; nav vajadzīgs lēmums par steidzamības atcelšanu.

J.Rancāns aicina komisiju balsot par komisijas vēstuli ar lūgumu izslēgt VAD likumprojektu paketi no Saeimas 20. oktobra sēdes darba kārtības.

*Notiek balsojums: par – 9 (J.Rancāns, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, Z.Tretjaka, A.Zakatistovs); pret – 0; atturas – 1 (E.Šnore). Lēmums ir atbalstīts.*

**LĒMUMS:**

- lūgt Saeimas Prezidiju izslēgt no Saeimas 2022. gada 20. oktobra darba kārtības likumprojektu

Valsts aizsardzības dienesta likums (1634/Lp13),

Grozījumi Valsts un pašvaldību institūciju amatpersonu un darbinieku atlīdzības likumā (1635/Lp13),

Grozījumi Oficiālās elektroniskās adreses likumā (1636/Lp13), Grozījums Nacionālo bruņoto spēku likumā (1637/Lp13),

Grozījums Militārpersonu izdienas pensiju likumā (1638/Lp13),

Grozījumi Militārās disciplināratbildības likumā (1639/Lp13),

Grozījumi likumā “Par valsts sociālo apdrošināšanu” (1640/Lp13),

Grozījums Administratīvo sodu likumā par pārkāpumiem pārvaldes, sabiedriskās kārtības un valsts valodas lietošanas jomā (1641/Lp13),

Grozījums likumā “Par valsts pensijām” (1642/Lp13),

Grozījumi Militārā dienesta likumā (1643/Lp13),

Grozījums Pacientu tiesību likumā (1644/Lp13)

izskatīšanu līdz turpmākam komisijas rīkojumam.

J.Rancāns pateicas visiem par darbu šajā sēdē un komisijā 13. Saeimas sasaukuma laikā. Uzskata, ka šī varētu būt pēdējā šīs komisijas sēde.

Slēdz sēdi.

Sēde pabeigta plkst. 10.33.

Komisijas priekšsēdētājs J.Rancāns

Komisijas sekretārs A.Bašķis

Protokolētāja I.Silabriede